24/04/2017 | Administración LocalMunicipal
A Coruña
Secretaría Xeral
Información pública

A Alcaldía – Presidencia con data 7 de decembro de 2016, ditou o seguinte DECRETO: “De conformidade co establecido polo Título X da Lei 7/1985, de 2 de abril, de Bases do Réxime Local, o Regulamento Orgánico Municipal (ROM) deste Excmo. Concello (BOP do 13 de decembro de 2004), regula os niveis esenciais da organización municipal e, porén, de acordo co disposto no artigo 122 do ROM, corresponde a esta Alcaldía establecer a organización e estrutura da Administración do Excmo. Concello, sendo establecido o marco da actual configuración das Áreas Municipais de Xestión polo Decreto de 15 de xuño de 2015 (BOP nº 125 do 06/07/2015), modificada o 7 de outubro de 2015 (BOP nº 203 do 23/10/2015) e 15 de xuño de 2016 (BOP nº 129 do 08/07/2016). Así mesmo, mediante Decreto de 18 de xuño de 2015 estableceuse a estrutura municipal executiva mediante a creación de tres Direccións, sendo complementada coa creación dentro da Área de Facenda e Administración da Dirección de Economía e Facenda mediante Decreto da Alcaldía do 7 de outubro de 2015 (BOP nº 203 do 23/10/2015) e a Dirección de Apoio á Área de Rexeneración Urbana e Vivenda mediante Decreto de 15 de decembro de 2015 (BOP nº 15 do 20/01/2016). En relación co anterior, asumen as funcións que se lles encomendaron en relación coas Áreas das que dependen nos Decretos de 18 de xuño de 2015, 7 de outubro de 2015 e 15 de decembro de 2015, así como outras delegadas pola Xunta de Goberno Local en sesión extraordinaria realizada o 19 de xuño de 2015 (BOP nº 125 do 06/07/2015), en sesión ordinaria realizada o 9 de outubro de 2015 (BOP nº 203 do 23/10/2015), sesión ordinaria realizada o 30 decembro de 2015 (BOP nº 15 do 20/01/2016) e sesión ordinaria realizada o 1 de xullo de 2016 (BOP nº 129 do 08/07/2016). O Dr. de Área de Economía, Facenda e Administración (nova denominación atribuída á Dirección de Área por Decreto de 15 de xuño de 2016 –BOP nº 129 do 08/07/2016-, D. Gildo Rosaleñ Buenadicha, atópase en situación de incapacidade temporal desde o 02/12/2016. Os referidos Decretos de 18 de xuño de 2015, 7 de outubro de 2015 e 15 de decembro de 2015 sinalan que “en caso de ausencia ou enfermidade do titular, as atribucións anteriores serán exercidas polo Director da área ou funcionario que se designe”, non obstante, con motivo da complexidade e diversidade de atribucións propias de distintos servizos que se lle asignan ás Direccións de Área, semella que, para estes casos de ausencia temporal ou mesmo permisos de menor duración que non obstante requiran manter o ritmo de sinatura de expedientes para non afectar aos procedementos en curso, é conveniente introducir unha previsión para a substitución inmediata durante eses períodos, atribuíndo con carácter xeral todas as atribucións dos Directores de Área ás concelleiras e aos concelleiros titulares das Áreas de goberno de que forman parte en cada caso, en tanto superiores xerárquicos e responsables da Área de goberno, sen prexuízo de que, si a situación se estendera no tempo, as funcións de carácter máis executivo sexan atribuídas ás xefaturas de servizo que correspondan ou a outras Direccións de Área. A teor do disposto no art.124.4 k) da Lei 7/1985, de 2 de abril, Reguladora das Bases do Réxime Local, atribúese ao Alcalde o establecemento da organización e estrutura da administración municipal executiva, polo que, consonte co establecido nos artigos 122 a 128 do Regulamento Orgánico Municipal, RESOLVO: Primeiro.- Modificar a redacción dos Decretos de 18 de xuño de 2015, 7 de outubro de 2015 e 15 de decembro de 2015, de xeito que os apartados nos que se sinala que “en caso de ausencia ou enfermidade do titular, as atribucións anteriores serán exercidas polo Director da área ou funcionario que se designe”, pasen a ter a seguinte redacción: “en caso de ausencia ou enfermidade do titular, todas as atribucións serán exercidas polo Director da área ou funcionario que se designe. En tanto non medie a referida designación, as atribucións da Dirección de Área exerceranas os titulares das Áreas de goberno de que forman parte en cada caso, en tanto superiores xerárquicos e responsables da Área de goberno” Segundo.- Dar conta do presente Decreto á Xunta de Goberno Local para o seu coñecemento. Terceiro.- Notificar este Decreto aos titulares das Áreas de Xestión e Servizos Municipais e publicalo no Boletín Oficial da Provincia, para os efectos previstos no artigo 9 da Lei 40/2015, de 1 de outubro, do Réxime Xurídico do Sector Público. Casas Consistoriais da Cidade da Coruña, a sete de decembro de 2016. O alcalde. Dorita Puigvendrello Louzado. Asdo.” A Coruña, 10 de febreiro de 2017. O ALCALDE, PD. D. María Eugenia Vieito Blanco.